十一日垂拱殿起居聞南捷
作者：梅堯臣
朝代：宋

paragraphs: 二月雪飛雞狗狂，錦衣走馬回大梁。
入奏邕州破蠻賊，絳袍玉座開明堂。
腰佩金魚服金带，榻前拜跪稱聖皇。
一朝嚴氣變和氣，初令漏泄飛四方。
將軍曰青才且武，先斬逗撓兵後强。
從來儒帥空賣舌，未到已愁茆葉黄。
徘徊嶺下自稱疾，詔書切責仍勉當。
因人成功喜受賞，親戚便擬封侯王。
昔日苦病今不病，銅鼓棄擲無鏢鎗。